SKRIFTLIG FORESPØRGSEL E-0645/01

af Alexander de Roo (Verts/ALE), María Sornosa Martínez (PSE) og Laura González Álvarez (GUE/NGL) til Kommissionen

(6. marts 2001)

Om: Den spanske vandkraftplan og EU-retten

Har den spanske regering officielt informeret Europa-Kommissionen om sin nye nationale vandkraftplan?

Er Kommissionen klar over, at denne plan ifølge Birdlife International (se www.seo.org/es/conservacion) vil berøre ikke færre end 109 af de områder, som er beskyttet af EU's habitat- og fugledirektiver? Er den klar over, at denne plan udgør en trussel mod den iberiske los' og mange andre dyre- og plantearters overlevelse?

Alene i Ebro-deltaet vil planen ramme 30 beskyttede områder.

I henhold til artikel 6 i de nævnte direktiver kan planer som denne kun tillades, såfremt den spanske regering beviser, at der ikke er noget alternativ. Har den spanske regering bevist dette over for Europa-Kommissionen?

Er der ikke mindst to alternativer til den nationale vandkraftplan:

1. Mere rationel udnyttelse af de eksisterende vandressourcer og indførelse af drypvandingsanlæg til landbruget (ligesom i Israel) i stedet for at oversvømme hele landbrugsarealer,

2. Afsaltning af vand fra Middelhavet vil være billigere end vandkraftplanen ifølge beregninger foretaget af regionalregeringen i Aragón (jf. de generelle indlæg og bemærkninger vedrørende vandkraftplanen)?

Vil Kommissionen over for den spanske regering påpege, at denne vandkraftplan er i strid med habitat- og fugledirektiverne?

Vil den nægte at yde det tilskud (en tredjedel af de samlede udgifter), som den spanske regering håber at modtage fra EU?

Er den villigt til at tilbageholde strukturfondsstøtte til Spanien, indtil den spanske regering overholder EU's habitat- og fugledirektiver?

Svar afgivet på Kommissionens vegne af Margot Wallström

(7. juni 2001)

Den spanske regering har informeret Kommissionen om sit forslag til en national vandkraftplan. På dette punkt henviser Kommissionen til de svar, den har givet på de mundtlige forespørgsler H-0843/00 fra Sornosa Martinez under spørgetiden i Parlamentets mødeperiode i november 2000(1), H-0904/00 fra Sornosa Martinez (december 2000)(2), H-0973/00 fra Sornosa Martinez (januar 2001)(3) og H-0186/01 fra Garcia-Orcoyen Tormo (marts 2001)(4) vedrørende dette spørgsmål.

Mange af de projekter, der er omfattet af udkastet til plan, kan påvirke særligt beskyttede områder (udpeget af Spanien i henhold til artikel 4 i Rådets direktiv 79/409/EØF af 2. april 1979 om beskyttelse af vilde fugle)(5) eller lokaliteter af fællesskabsbetydning (skal medtages i Natura 2000-nettet under Rådets direktiv 92/43/EØF af 21. maj 1992 om bevaring af naturtyper samt vilde dyr og planter)(6). Derfor kan de arter, der er omfattet af bilag II og IV i habitatdirektivet, og de arter, der er omfattet af bilag I i fugledirektivet, også blive påvirket.

I medfør af artikel 6, stk. 3, i habitatdirektivet skal planen som sådan være underlagt en samlet vurdering af virkningerne uafhængigt af den vurdering af virkningerne, som mange af de individuelle projekter vil skulle igennem.

Derfor skal selve planen underlægges bestemmelserne i artikel 6 i direktiv 92/43/EØF. I denne artikel hedder det, at planer, der sandsynligvis vil påvirke beskyttede områder (enten i henhold til 79/409/EØF fugledirektivet eller 92/43/EØF habitatdirektivet), skal underlægges en vurdering af virkningerne. Hvis vurderingen påviser vigtige skadevirkninger på de pågældende områder, kan planen kun godkendes i mangel på alternativer med begrundelse i væsentlige samfundsinteresser og med kompensationsforanstaltninger til følge.

De spanske myndigheder har indsendt deres udkast til plan til Kommissionen. Oplysningerne omfatter en undersøgelse af de sandsynlige miljømæssige påvirkninger. Kommissionen er i færd med at undersøge planudkastet, og i tilfælde af eventuelle mangler vil de spanske myndigheder blive gjort opmærksom på dette så hurtigt som muligt.

Hvad angår naturbeskyttelsesdirektiverne har de spanske myndigheder forpligtet sig til at træffe alle nødvendige foranstaltninger for at sikre, at direktiverne bliver overholdt.

Det skal bemærkes, at på nuværende tidspunkt er planen stadig et udkast, der for indeværende drøftes i det spanske parlament. Derfor vil det være for tidligt at antage, at der opstår konflikter mellem planen og den nuværende fællesskabslovgivning eller -politik.

Strukturfondenes og Samhørighedsfondens finansiering af de foranstaltninger, der vedrører planen, er foretaget i overensstemmelse med den relevante lovgivning, især Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(7) og Fællesskabets støtterammer vedrørende Spanien, mål 1, 2000-2006 og andre relevante programmeringsdokumenter, samt Rådets forordning (EF) nr. 1264/1999 af 21. juni 1999 om ændring af forordning (EF) nr. 1164/94 om etablering af en Samhørighedsfond(8). Her er der taget skyldigt hensyn til miljølovgivningen, herunder Fællesskabets habitat- og fugledirektiv, som de ærede medlemmer nævner. Derudover blev der den 14. marts 2001

sendt et brev til medlemsstaterne om at give Kommissionen meddelelse om Natur 2000-lokaliteter og beskyttelse af disse i forbindelse med aktioner, der er delvist finansieret af strukturfondene og programmet til udvikling af landdistrikter, især vedrørende investeringer i landbrugsbedrifter.

(1) Skriftligt svar af 15.11.2000.

(2) Skriftligt svar af 13.12.2000.

(3) Mundtligt svar af 16.1.2001.

(4) Skriftligt svar af 13.3.2001.

(5) EFT L 103 af 25.4.1979.

(6) EFT L 206 af 22.7.1992.

(7) EFT L 161 af 26.6.1999.

(8) EFT L 161 af 26.6.1999.